|  |
| --- |
| *Директни плащания* |

**1**. **Осемседмичният период за задържане на полето на междинните култури или зелената покривка използвани като ЕНП изтича на 01 декември 2019г.** За целите на ЕНП междинните култури, създадени като смески от не-житни култури и житни култури със слята повърхност отглеждани между две основни култури (след прибиране на предшестващата основна култура и преди сеитбата на следващата основна култура), трябва да са налични или засети на полето в периода от 1 октомври до 1 декември в годината на кандидатстване. Върху площите заети с междинни култури (предвид екологичната им насоченост) е забранено прилагането на препарати за растителна защита. Междинните култури следва да могат да бъдат проверени от Разплащателната агенция (като засети, налични или остатъци от заораването им в почвата) в рамките на парцелите, за които са заявени, в периода от 1 октомври до 1 декември на годината на кандидатстване. Междинните култури не следва да са налични на полето след 15 април 2020 г. ДФЗ-РА ще следи дали това условие е изпълнено и дали междинните култури са заорани като „зелено торене“.

|  |  |
| --- | --- |
| *Пазарна подкрепа* |  |

**2. На 4 ноември Главна дирекция „Земеделие и развитие на селските райони“ (ГД АГРИ) към Европейската комисия стартира новата обсерватория на пазара на вино в ЕС.** Целта на обсерваторията е да осигури по-голяма прозрачност чрез своевременно разпространение на пазарни данни и анализи на сектора. ЕС е най-големият производител на вино в света, обхващащ 65% от световната продукция и 70% от износа. Обсерваторията включва всички видове вино - червено, бяло и розе, както и вина със защитено наименование за произход и защитени географски указания. Предвижда се своевременно актуализиране на широк спектър от пазарни данни, свързани с цени, производство и търговия, допълнени с пазарни анализи, краткосрочни доклади за прогнозите и средносрочни перспективи. Ще бъдат провеждани и редовни експертни заседания за анализиране на развитието на ситуацията на пазара. Директорът на ГД АГРИ по пазари и обсерватории заяви, че ефективното наблюдение на пазара осигурява прозрачност и е от съществено значение за прилагането на препоръките на Работната група за селскостопански пазари. Съществуващите обсерватории са се доказали като полезни инструменти за гарантиране на прозрачността на пазара и разпространение на пазарна информация и анализи, доколкото целта е била създаване на дискусионни платформи за по-добро разбиране на пазарната ситуация в полза на всички участници в сектора. Най-новата платформа стартира след обсерваториите за плодове и зеленчуци (18 октомври), полски култури (зърнени култури, маслодайни култури и протеини), захар, месо и мляко. Комисията проектира тези центрове, за да помогне на европейския селскостопански сектор да се справи по-ефективно с нестабилността на пазара с осигуряване на повишена прозрачност в съответните сектори на земеделието. Обсерваторията за вино може да се разгледа на адрес: <https://ec.europa.eu/info/food-farming-fisheries/farming/facts-and-figures/markets/overviews/market-observatories/wine_en>

|  |  |
| --- | --- |
| *Визия за ОСП след 2020 г.* |  |

**3. На заседанието на Специалния комитет по селско стопанство, проведено на 05 ноември 2019 г. в Брюксел, Финландското председателство на Съвета на ЕС предложи за своя редакция на законодателното предложение на Комисията за Общата селскостопанска политика след 2020 г., относно определянето на процент за финансиране на целите на ОСП в областта на климата.** Тези разпоредби може да заменят предложението на Европейската комисия за разпределяне на 30% от средствата от втори стълб (развитие на селските райони) за опазване на климата. Тъй като Стратегическият план на ОСП представлява „съгласуван документ, обхващащ интервенции по двата стълба“, финландското председателство предлага да се даде възможност на държавите-членки да избират между два възможни варианта. Първият вариант е да се въведе един „общ (единен) процент“, посветен на целите в областта на климата, обхващащ целия стратегически план на ОСП, еднакво приложим за всички държави-членки. Вторият вариант на това предложение, е да се осигури „фиксирана сума“ на финансиране за всяка държава-членка в рамките на стратегическия план за ОСП. С други думи, държавите-членки да изберат сами дали да приложат един общ процент или фиксиран размер на финансирането (обхващащ двата стълба), като въпросната държава-членка би могла да избере една или повече интервенции по стълб I или стълб II, или и двата стълба, които биха допринесли за постигането на този процент или сума. Това би означавало, че държавите-членки биха могли да избират онези интервенции, които им подхождат най-добре в светлината на техните национални условия, без да се налага да избират между интервенции в първи или втори стълб. Целта е да се осигури „по-голяма гъвкавост“ при изготвянето на стратегическия план за ОСП. Мнозинството държави-членки изразиха интерес и положителна нагласа към новото предложение, като подчертаха, че е възможно да има затруднения, свързани с определяне на самия процент и обхвата на интервенции, които ще бъдат определени като допринасящи към този процент. Според държавите-членки, решение за определяне на конкретен размер на този процент може да се вземе само след споразумение по МФР 2021-2027. Темата ще бъде предложена за обсъждане също на следващото заседание на Съвета на министрите, предвидено на 18.11.2019 г.

**4. На 31 октомври 2019 год., Комисията прие законодателно предложение за въвеждане на преходни разпоредби на ОСП за периода 2021-2027 год., като предвижда новите за стратегически планове за ОСП след 2020 год. да влязат в сила от 1 януари 2022 год. (една година след първоначално обявения срок).** Съгласно разясненията, представени от Комисията, „Процедурата по преговорите на законодателството на новата ОСП 2021-2027 не беше завършена на време, за да позволи на Комисията и държавите-членки да подготвят всички елементи от законодателната рамка, които са необходими за прилагане на стратегическите планове от 1 януари 2021 год., съгласно първоначалното предложение на Комисията.“ Целта на предложеното удължаване с една година на действието на текущото законодателство за ОСП и въвеждане на пакет от преходни мерки, е да се избегне прекъсване в изплащането на директни плащания за земеделските стопани и подпомагането за другите бенефициенти на Европейския фонд за гарантиране на земеделието (ЕФГЗ) и Европейският фонд за развитие на селските райони (ЕЗФРСР) през 2021 год. Съгласно предложението, ЕС трябва „да продължи да изплаща финансовото подпомагане съгласно законодателството за ОСП, действащо през периода 2014-2020 год.“, което включва седем регламента – Регламент 1303/2013, Регламент 1305/2013, Регламент 1306/2013, Регламент 1307/2013, Регламент 1308/2013, Регламент 228/2013 и Регламент 229/2013. В допълнение, с цел улесняване на прехода от текущите схеми за подпомагане към новото законодателство (което се очаква да влезе в сила от 1 януари 2022 год.), предложението на Комисията определя правила, чрез които подпомагането, изплащано на многогодишна база, да бъде въведено в новото законодателство за ОСП след 2020 год. Като се има предвид, че ЕС трябва да продължи да подпомага развитието на селските райони през 2021 год., държавите-членки, при които възникне недостиг на средства, ще имат възможност да удължат техните Програми за развитие на селските райони 2014-2020, до 31 декември 2021 год., като финансират програмите от съответните им разпределени бюджети за 2021 год. Комисията настоява удължените ПРСР да запазят поне същото ниво на екологични и климатични цели. Европейските министри на земеделието отказват да вземат окончателно решение относно законодателното предложение и реформата на ОСП след 2020 год. преди да имат яснота относно бюджетите, с които ще разполагат през периода 2021-2027 год. Предложението за преходни мерки беше представено за обсъждане също пред Комисията по земеделие и развитие на селските райони към Европейския парламент на 5 ноември. Текстът на предложението на Комисията за преходни мерки на ОСП след 2020 год. е достъпно на следния електронен адрес: <https://ec.europa.eu/transparency/regdoc/rep/1/2019/EN/COM-2019-581-F1-EN-MAIN-PART-1.PDF>

**5. На 5 ноември, членовете на Комитета по земеделие на Европейския парламент в Брюксел изказаха критични мнения към преходните мерки, предложени от Европейската комисия относно Общата селскостопанска политика (ОСП).** Херберт Дорфман (ЕНП, Италия) разкритикува степента на намаляване на бюджетните кредити за втория стълб (развитие на селските райони), предвидено в предложението, което се основава на елементите на предложенията за следващата многогодишна финансова рамка на ЕС (МФР 2021-2027). Той изрази недоумение как страните могат да получат нови средства, ако изтекат тези, свързани с текущите програми за развитие на селските райони. Паоло Де Кастро (S&D, Италия) каза, че Европейският парламент чака 6 месеца за тези преходни мерки и прецени, че ще бъде необходима година на Европейския парламент, за да разгледа и одобри текста на предложението. Алваро Амаро (ЕНП, Португалия) също критикува факта, че Европейският парламент трябва да приеме суми от реформираната ОСП, докато реформата все още не е окончателно договорена. Комисията отговори на тези коментари, че когато се постигне споразумение за МФР 2021-2027, предложението на Комисията ще бъде променено в съответствие с това. Няколко евродепутата биха предпочели въвеждане на преходен период, по-дълъг от една година, тъй като държавите-членки ще имат нужда от време за подготовка на своите стратегически планове за ОСП, каза Ирен Толерет (Обновяване Европа, Франция). Ан Сандър (ЕНП, Франция) се застъпи за двугодишен преходен период, тъй като не счита за реалистично да бъде постигнато пълно споразумение за ОСП в края на 2020 г. Атидже Алиева-Вели (Обновяване Европа, България) обърна сериозно внимание, че в предложението за преходни мерки липсват текстове относно преходната национална помощ. Част от държавите-членки прилагат схеми за преходна национална помощ, особено в сектор „Животновъдство“, който се счита за уязвим. Считат, че преходната национална помощ трябва да бъде включена в преходните разпоредби и да се продължи с нейното прилагане, така, както е описано в чл. 37 от Регламент (ЕС) 1307/2013, тъй като има изключително голям социален ефект при осигуряване на доходите на фермерите в затруднение.

|  |  |
| --- | --- |
| *Още от ЕС и света* |  |

**6. На 6 ноември 2019 г. в гр. Брюксел се проведе семинар на тема: „Земеделие и околна среда: говорят на един и същ език в рамките на стратегическите планове на ОСП“, организиран от Европейска мрежа за развитие на селски райони**. Целите на семинара бяха да се обсъдят научени уроци от текущия програмен период и обмен на идеи за разработване на ефективни интервенции за постигане на екологични цели в стратегическите планове на ОСП след 2020 год. Семинарът бе открит от г-н Пиер Баску - директор в ГД „Земеделие и развитие на селски райони“, който изтъкна, че един от основните аспекти в реформата на ОСП е подобряване влиянието на селското стопанство към климата и околната среда. Три от деветте конкретни цели на бъдещата ОСП, които следва да реализира всяка държава-членка са свързани с климата и околната среда. В своите стратегически планове, държавите-членки ще трябва да посочат как възнамеряват да постигнат тези цели. По време на събитието, участниците представиха следните презентации “Настоящата ПРСР и научените уроци” (Кшиштоф Сулима, ГД АГРИ), „Настоящата ПРСР и извлечени поуки за следващия период в Австрия” (Андреа Обвегер, Федерално министерство по устойчивост и туризъм, Австрия), „Екологични изисквания, произтичащи от законодателството на ЕС” (Андреас Гумберт, ГД „Околна среда”), „Стратегически планове и „новата зелена архитектура“ (Майк Макензим ГД АГРИ), „Интервенции в бъдещата ОСП в областта на околната среда“ (Валентин Оферман и Андреас Гумберт, ГД АГРИ), „Перспективи пред земеделския стопанин“ (Робърт Хаджич, Хърватия).